Den norske landslagsspilleren spilte hele Champions League-oppgjøret på Anfield i forrige uke, men måtte se de tre poengene bli igjen i Liverpool.

Likevel sitter midtbanespilleren igjen med et positivt inntrykk etter besøket hos laget som leder gruppe E - Berges Genk ligger sist med kun ett poeng.

Til TV 2 forteller 21-åringen om hvordan han opplevde å spille mot Liverpool-spillerne.

– Makan. Jeg har aldri møtt så hyggelige, høflige og respektfulle spillere altså.

– Jeg har aldri møtt spillere som møter deg med en sånn respekt. Det er rettferdige spillere som ikke sutrer, og er bare ålreite og bra. De imponerte meg med sine holdninger og verdier, forteller 21-åringen.

Nordmannen bekrefter det inntrykket som klubben utstråler utad. Jürgen Klopp understreker ofte viktigheten av personlighetene til spillerne som hentes til klubben, og ifølge den høyreiste midtbanespilleren rår tyskeren over et sympatisk mannskap.